Taistelulaiva Tirpitz

Tirpitz oli Saksan laivaston vuonna 1939 vesillelaskettu amiraali Alfred von Tirpitzin mukaan nimetty Bismarck-luokan taistelulaiva. Alus osallistui 1942–1944 varsinaisiin taistelutoimiin vain kolmesti. Liittoutuneet pitivät alusta kuitenkin vakavana potentiaalisena uhkana. Esimerkiksi tieto sen merellelähdöstä aiheutti Arkangeliin menevän saattue PQ 17:n hajottamisen, jolloin noin 2/3 sen aluksista tuhoutui sukellusveneiden ja lentokoneiden hyökkäyksissä. Alus myös sitoi Britannian kuninkaallisen laivaston sota-aluksia kotivesille ja Jäämerelle, kun niitä olisi tarvittu Kauko- ja Lähi-idässä. Lopulta Britannian kuninkaallisten ilmavoimien pommikonelaivue upotti aluksen Tromssan edustalla 12. marraskuuta 1944.
Valmistus.
Alus tilattiin 1935 Wilhelmshavenin telakalta, missä köli laskettiin 20. lokakuuta 1936. Alus laskettiin vesille 1. huhtikuuta 1939 ja liitettiin laivastoon 25. helmikuuta 1941.
Palvelus.
Koeajojen päätyttyä se siirtyi Itämerelle käyden ensin Kielissä telakalla ja uudelleen Gdyniassa viimeisteltävänä. Adolf Hitler vieraili 5. toukokuuta aluksella sen ollessa Gdynian telakalla tarkastaen aluksen sekä satamassa olleen "Bismarckin" miehistöineen. Miehistön koulutuksen jatkuessa alus pyrittiin saamaan taistelukelpoiseksi mahdollisimman nopeasti. Aluksen asejärjestelmässä havaitut lastentaudit saatiin pikaisesti korjattua ja asejärjestelmätestit saatiin päätökseen kesäkuun aikana. 
Ensimmäisen kerran taistelutoimiin alus osallistui 22. kesäkuuta Suomenlahdella operaatio Barbarossan alettua. Operaatio Baltenflotten tarkoitus oli houkutella Neuvostoliiton Itämeren laivasto Kronstadtin satamasta, jolloin Saksan raskaat pinta-alukset olisivat kyenneet tuhoamaan sen. "Tirpitz" osallistui operaatioon vain lyhyen ajan partioiden Ahvenanmaan vesillä 26. elokuuta – 2. syyskuuta ennen paluutaan koulutukseen.
Operaatiot Sportpalast ja Rösselsprung.
Saksalaisten tiedustelu havaitsi Venäjälle matkaavan saattueen PQ12 Jan Mayenin saaren lähistöllä. Samanaikaisesti oli merellä myös Murmanskista palaava saattue QP8. "Tirpitz" lähti 6. maaliskuuta 1942 Trondheimista saattajinaan hävittäjät "Z5 Paul Jacobi", "Z14 Friedrich Ihn", "Z7 Hermann Schoemann" ja "Z25". Osasto ei päässyt huomaamatta merelle, vaan sukellusveneet "HMS Seawolf" ja "HMS Trident" ilmoittivat siitä.
Vara-amiraali Alban Curteisin komentama laivasto-osasto, jossa olivat taistelulaiva "HMS Duke of York", taisteluristeilijä "HMS Renown" sekä kuusi hävittäjää, oli saattueen kaukosuojana. Amiraali Toveyn johdossa lähti 6. maaliskuuta Scapa Flowsta taistelulaiva "HMS King George V", lentotukialus "HMS Victorious", risteilijä "HMS Berwick" ja kuusi hävittäjää merelle. Osastot kohtasivat toisensa Jan Mayenin eteläpuolella.
Laivastot eivät kuitenkaan löytäneet Norjanmeren myrskyssä toisiaan. Sää selkeytyi 9. maaliskuuta, jolloin "Victoriousilta" lähetettiin kello 06.54 kuusi Fairey Albacorea etsimään saksalaisia. Osasto, jossa oli 12 torpedoin varustettua Albacorea, lähetettiin ilmaan kello 07.35.
Tiedustelukone löysi kello 08.00 saksalaiset ja 40 minuuttia myöhemmin torpedokoneet olivat paikalla. "Tirpitz" purjehti vastatuuleen ja pakotti Albacoret hyökkäämään haluamastaan suunnasta. "Tirpitz" avasi ilmatorjuntatulen kaikilla lähes sadalla putkella. Yksikään torpedo ei osunut maaliin ja kaksi Albacorea ammuttiin alas.
"Tirpitz" saattajineen suuntasi takaisin kohti Norjan vuonoja ennen kuin paikalle lähetetyt pommikoneet saapuivat. Alus saapui 9. maaliskuuta Länsivuonoon, josta se jatkoi matkaansa Trondheimiin 12. maaliskuuta.
Alus joutui 27.–28. huhtikuuta 26 Britannian ilmavoimien No4 Groupin Halifax ja kymmenen No5 Groupin Lancaster pommikoneen maaliksi. Uudelleen alus joutui ilmahyökkäykseen 28.–29. huhtikuuta, jolloin se joutui 23 Halifaxin ja 11 Lancasterin maaliksi. Tuolloin "Tirpitz", "Admiral Scheer" ja "Prinz Eugen" makasivat ankkurissa keskellä torpedoverkkoja.
Kesäkuun puolessa välissä Saksan Norjaan sijoitettujen laivastovoimien polttoainetilanteen parannuttua aloitettiin valmistautuminen operaatio Rösselsprungiin, jonka tarkoituksena oli iskeä uudelleen liittoutuneiden Jäämeren saattueisiin. Aluksista muodostettiin kaksi osastoa, joiden johtoaluksina olivat "Tirpitz" ja raskas risteilijä "Lützow". Laivaston kohteena oli tällä kertaa saattue PQ 17, jonka muodosti 34 rahtialusta. Saattueen hajaannuttua operaatiosta luovuttiin.
Alus lähti 23. lokakuuta Bogenvuonosta Trondheimiin, jossa oli huollon vaatimaa teknistä henkilöstöä. Huolto toteutettiin vaiheittain, jotta aluksen toimintakyky säilyi. Liittoutuneet tekivät 30.–31. lokakuuta ensimmäisen yrityksen aluksen eliminoimiseksi pienoissukellusveneillä ilman tulosta.
Operaatio Paderborn 8.–24. maaliskuuta 1943.
Operaatio Paderbornin tarkoituksena oli koota raskaista pinta-aluksista taisteluosasto Pohjois-Norjaan. Ensimmäisenä alueelle saapui taisteluristeilijä "Scharnhorst", joka saapui 9. maaliskuuta Narvikin lähelle Bogenvuonoon. Aluksen suojana olivat hävittäjät "Z28", "Friedrich Ihn", "Erich Steinbrink" ja "Richard Beitzen" sekä torpedoveneet "Greif", "Jaguar", "T16", "T20" ja "T21". Kevyet alukset vaurioituivat lievästi kovassa aallokossa.
Raskas risteilijä "Lützow" siirtyi 10.-11. maaliskuuta saattajinaan "Theodor Riedel" ja "Z31" Kaavuonosta Narvikiin. "Tirpitz" siirtyi 11.-12. maaliskuuta saattajinaan hävittäjät "Paul Jacobi" ja "Karl Galster" sekä torpedoveneet "Jaguar" ja "Greif" Trondheimista Narvikiin. Osasto lähti hieman ennen keskiyötä 22. maaliskuuta Narvikista pohjoiseen ja saapui aamuyön tunteina 24. maaliskuuta Altavuonoon.
Operaatio Sizilien 6.–9.syyskuuta 1943.
Amiraali Kummetzin johtama laivasto-osasto lähti illalla 6. syyskuuta 1943 Altavuonosta. Sen tehtävänä oli tuhota liittoutuneiden tukikohdat Huippuvuorilla. Osastoon kuuluivat "Tirpitz" päällikkönään Meyer, lippulaivana taisteluristeilijä "Scharnhorst" sekä niitä suojanneet 4., 5. ja 6. hävittäjälaivue, joihin kuuluivat "Z27", "Z29", "Z30", "Z31", "Z33", "Z15 Erich Steinbrinck", "Z20 Karl Galster", "Z6 Theodor Riedel" ja "Z10 Hans Lody". Alukset kuljettivat pataljoonan vahvuista taisteluosastoa, joka oli koottu 349. krenatöörirykmentistä.
Aamuyöllä 8. syyskuuta osasto jakautui kahteen osaan. "Tirpitz" ja 4. hävittäjälaivue suuntasivat Barentsburgiin. "Scharnhorst" ja loppuosasto laski aluksilla olleet krenatöörit maihin Grönfjordissa ja Advent Bayssä. Saksalaiset tuhosivat rannikkopatterit sekä hiili ja tarvikevarastot. Lisäksi räjäytettiin vedenpuhdistamot ja voimalaitokset. Osasto palasi Altavuonoon 9. syyskuuta.
Tuhoamisyritykset.
Tirpitz yritettiin tuhota seuraavilla operaatioilla:
 Ensimmäisenä panoksensa perille saanut X-6-aluksen päällikkö huomasi, ettei alus pääse ulos verkkoaitauksesta. Hän tuhosi aluksen salaiset paperit polttamalla ja käski nousta pintaan. Saksalaiset lakkasivat ampumasta kun luukusta työnnettiin valkea villapaita. Miehet otettiin veneeseen, mutta viime hetkellä brittinavigaattori käänsi aluksen koneen täydelle teholle taaksepäin ja syvyysperäsimet maksimikulmaan. Saksalaisten oli pakko katkaista hinausköysi ja pienoissukellusvene upposi tuhoutuen hetken päästä juuri asetettujen panosten räjähdyksessä. Kuusi veneiden kahdestatoista miehestä kaatui ja yksi sai pysyviä keuhkovammoja. Kaikki operaatiosta hengissä selvinneet pienoissukellusvenemiehet saivat Viktorian ristin kuningas Yrjö VI:ltä. Operaatio onnistui tarvittavassa määrin "Tirpitzin" vaurioituessa, mutta saksalaiset pystyivät korjaamaan aluksen hinauskuntoon - taisteluun siitä ei enää ollut, koska muun muassa turbiinit olivat nousseet irti kehikoistaan ja niiden korjaaminen oli mahdollista vain telakalla. Ainoa telakka olisi ollut Wilhelmshavenissa Saksassa, koska liittoutuneiden operaatio Sotavaunuissa () oli tuhottu aiemmin samana vuonna St. Nazairen "Forme Eclusive" -telakka.
"Tirpitz" käytti suojanaan keinotekoista sumuverhoa, joka tehtiin sekoittamalla vettä ja klooririkkihappoa, joka on myrkyllistä. Laiva ei näkynyt sumun seasta. Myrkyllinen sumu vahingoitti myös vuonon ympäristön puiden vuosikasvua, mikä on todettu tutkimalla niiden vuosirenkaita.
Hylky.
Hylyn osti vuonna 1945 norjalainen Hǿvdingin pelastusyhtiö, joka purki sen vähin erin. Aluksesta oli vielä 1960-luvun alussa osa jäljellä. Nykyisin paikalla on vain irrallista romua. Rannalla on muistomerkki sekä valtava vedestä täyttynyt kuoppa yhdestä Tallboy-pommista.
Tirpitz-museo.
Laivan ankkuripaikan läheisyydessä Alattionvuonossa sijaitsee "Tirpitziä" ja yleisesti Saksan armeijaa käsittelevä museo. Museon näyttely koostuu sodanaikaisista esineistä, valokuvista, kartoista sekä pienoismalleista. Museossa sijaitsee myös maailman suurin pienoismalli aluksesta. Museossa on vieraillut muun muassa Mihail Kalašnikov, joka on lahjoittanut museoon signeeratun AK-74-rynnäkkökiväärin.